b'\n_START_ARTICLE_\nHooligans gegen Salafisten\n_START_PARAGRAPH_\nHooligans gegen Salafisten (lyh. HoGeSa, "Huligaanit salafisteja vastaan") on \xc3\xa4\xc3\xa4rioikeistolaisten jalkapallokannattajien syksyll\xc3\xa4 2014 Saksassa muodostama islaminvastainen kansalaisliike. HoGesa:n itsens\xc3\xa4 mukaan sen tarkoituksena on Saksassa esiintyv\xc3\xa4n salafismin vastustaminen sek\xc3\xa4 perinteisten saksalaisten perhearvojen puolustaminen. Liikkeen organisaation esikuvana on pidetty Englannissa vuonna 2009 perustettua English Defence League -j\xc3\xa4rjest\xc3\xb6\xc3\xa4.\n_START_SECTION_\nMielenosoitukset\n_START_PARAGRAPH_\nEnsimm\xc3\xa4isen mielenosoituksensa HoGeSa j\xc3\xa4rjesti Dortmundissa 28. syyskuuta. Se ker\xc3\xa4si yhteens\xc3\xa4 noin 300 osallistujaa, mukana oli muun muassa vuonna 1995 kielletyn uusnatsipuolue FAP:n johtohahmoihin lukeutunut Siegfried Borchardt. Samankokoisia tapahtumia pidettiin t\xc3\xa4m\xc3\xa4n j\xc3\xa4lkeen my\xc3\xb6s Esseniss\xc3\xa4, Mannheimissa ja N\xc3\xbcrnbergiss\xc3\xa4._NEWLINE_K\xc3\xb6lniss\xc3\xa4 j\xc3\xa4rjestettiin 26. lokakuuta HoGeSa:n ensimm\xc3\xa4inen valtakunnallinen mielenosoitus. Osallistujia oli paikalla ainakin 1 500 ja joidenkin l\xc3\xa4hteiden mukaan jopa 3 000\xe2\x80\x934 000. Mielenosoittajien joukosta kuultiin uusnatsien iskulauseita ja osallistujat tekiv\xc3\xa4t my\xc3\xb6s natsitervehdyksi\xc3\xa4. K\xc3\xb6lnin mielenosoitus p\xc3\xa4\xc3\xa4ttyi lopulta mellakointiin ja yhteenottoon poliisin kanssa. Toinen valtakunnallinen mielenosoitus j\xc3\xa4rjestettiin Hannoverissa 15. marraskuuta. Paikalla oli noin 3 000 HoGeSa:n mielenosoittajaa sek\xc3\xa4 6 000 vastamielenosoittajaa ja 6 600 mellakkapoliisia._NEWLINE_Hannoverin tapahtuman j\xc3\xa4lkeen liike on ollut aktiivinen l\xc3\xa4hinn\xc3\xa4 internetiss\xc3\xa4. Seuraava suuri mielenosoitus oli suunnitteilla Esseniin 18. tammikuuta 2015, mutta poliisi kielsi sen j\xc3\xa4rjest\xc3\xa4misen. Kaupunkiin ilmaantui kuitenkin noin 50 HoGeSa:n kannattajaa, joilta poliisi takavarikoi muun muassa baseball-mailoja.'